তালাল আসাদ রচিত ‘আদমবোমা’ পড়িলে সেই বর্ণপরিচয় গাঢ় হয়। তালাল দেখাইতেছেন পশ্চিমা সাম্রাজ্যবাদ বর্ণবাদী বলিয়াই তাহারা পশ্চিমের সাথে যুদ্ধে পরাজিত সকল অপশ্চিমা জাতিকে ‘অসভ্য’ বা জংলি বলিয়া গালি দেয়। তাহারা বলেন অসভ্য জাতির যোদ্ধারা নিঠুর, দয়ামায়া কথাটি উহাদের অভিধানে নাই। তাই তাহাদের প্রতি দয়া দেখাইবার প্রশ্নই ওঠে না। আসাদ বলিয়াছেন পাশ্চাত্য সাম্রাজ্যাধিপতিরা যেভাবে নানান যুদ্ধাপরাধ যেমন নির্বিচার হত্যা, বন্দি নির্যাতন ও এমনকি অসামরিক গণহত্যাকেও মানবদরদী কর্মের উদাহরণ বলিয়া চালাইয়া দিতেছেন তাহার তুল্য কোন যুক্তি তথাকথিত অসভ্য জাতিগোষ্ঠী কোনদিনও দেখাইতে পারে নাই। পশ্চিমা সাম্রাজ্যবাদ যে নিঃসন্দেহে সভ্য ইহাতে তাহাই প্রমাণিত হয়।